ORDE do 6 de xuño de 2006 pola que se convocan as axudas do Programa de consolidación e estruturación de unidades de investigación competitivas, en réxime de concorrencia competitiva.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 15/06/2006

O Sistema Público de I+D en Galicia, en particular no ámbito do sistema universitario, amosa unha marcada fragmentación, o que se traduce na existencia de poucas unidades ou grupos de investigación que teñan dimensión suficiente para xerar resultados competitivos ou acceder aos recursos dispoñibles no ámbito nacional e internacional. Ao mesmo tempo, o SUG ofrece unha constatable desestruturación e dispersión de capacidades que (i) reduce a súa masa crítica real e, por conseguinte, a súa potencialidade
científica e tecnolóxica, e, (ii) condiciona a converxencia e complementariedade de recursos en obxectivos de alcance e en actuacións transdisciplinares, o que limita a súa proxección sobre o Sistema de Innovación.
Por iso, e co obxectivo de estruturar, especializar e consolidar as unidades de investigación do SUG, cómpre dispor dun programa de actuación que integre instrumentos que potencien a organización competitiva e a dotación dos recursos necesarios para dar un salto significativo na calidade dos resultados e no alcance e impacto da produción científica. Esa é a finalidade do Programa de Consolidación e Estruturación de unidades de investigación competitivas.
Este programa persegue un dobre resultado: dunha banda, contribuír á ordenación e consolidación dos
recursos e actividade investigadora das universidades, en consonacia cos obxectivos estratéxicos establecidos pola Dirección Xeral de Promoción Científica e Tecnolóxica do SUG. Por outra, promover unha máis efectiva presenza e articulación da investigación universitaria no conxunto do Sistema Galego de Innovación, en coherencia cos obxectivos e prioridades establecidos pola Dirección Xeral de Investigación, Desenvolvemento e Innovación.
Este esforzo de organización competitiva debe concretarse inicialmente, e entre outras medidas, en tres direccións complementarias:
-En primeiro lugar, na consolidación dos grupos de investigación máis competitivos do SUG, que contan cunha situación de partida favorable, e nos que unha achega suplementaria de recursos durante un período continuado debe ter un efecto multiplicador e estabilizador importante.
-En segundo lugar, no obxectivo de estruturar e articular o SUG, a partir de redes de investigación, na medida en que a agrupación de investigadores de diferentes grupos e institucións permitirá acadar capacidades complementarias, e, polo tanto, obter mellores resultados na investigación e no acceso competitivo aos recursos.
-Finalmente, na promoción de novos grupos de investigación que posibiliten o inicio de liñas de investigación innovadoras no SUG, ao tempo que favorezan o máximo retorno da formación recibida polos investigadores mozos que se incorporan ao sistema.
Á Dirección Xeral de Promoción Científica e Tecnolóxica do Sistema Universitario de Galicia correspóndelle, sen prexuízo das competencias atribuídas á Dirección Xeral de Investigación, Desenvolvemento e Innovación da Consellería de Innovación e Industria, a promoción e a xestión eficiente e integrada dos recursos e capacidades de investigación do Sistema Universitario de Galicia (SUG), para a súa vertebración e posta en valor no marco do Sistema de Innovación. Tal xestión concrétase na promoción, deseño e materialización dos instrumentos necesarios para mellorar o financiamento estrutural da actividade investigadora do SUG, así como da calidade dos seus medios e resultados. Ademais, deberá contribuír á ordenación e complementariedade das capacidades investigadoras do SUG, seguindo criterios de excelencia e consolidación. Así mesmo, terá presente en todo momento a necesidade de transferencia de coñecemento á sociedade galega a través da promoción da óptima xestión dos resultados de
investigación xerados polo SUG, incentivando a súa orientación ás demandas sociais, económicas e ambientais da comunidade autónoma.
En virtude destas competencias, a Dirección Xeral de Promoción Científica e Tecnolóxica do Sistema Universitario de Galicia procede a esta convocatoria para o ano 2006, en liña coas accións que se reco
llerán no Plan Galego de Investigación, Desenvolvemento e Innovación Tecnolóxica 2006-2010, de xeito que, en anos sucesivos e de considerarse conveniente, o programa e as convocatorias correspondentes poderán desenvolverse conxuntamente entre as Consellerías de Educación e Ordenación Universitaria e de Innovación e Industria.
Polo que antecede, esta consellería
DISPÓN:
Artigo 1º.-Obxecto da convocatoria.
A presente convocatoria establece as condicións, en réxime de publicidade, obxectividade e concorrencia competitiva, para o acceso á axudas para consolidar, estruturar e especializar as unidades de investigación máis competitivas do Sistema Universitario de Galicia, mediante tres modalidades:
a) Grupos de referencia competitiva pola súa actividade de investigación: axudas para a consolidación de grupos de investigación do SUG que pola súa produción científica e a súa actividade de I+D constitúan unha referencia no Sistema Ciencia-Tecnoloxía de Galicia. As condicións detállanse no anexo I.
b) Redes de investigación: axudas a grupos de investigación do SUG para a posta en marcha e funcionamento de redes promovidas por eles, que amosen na súa proposta o valor suplementario da relación conxunta na consecución dos seguintes obxectivos:
i. Promover o desenvolvemento de masa crítica e a complementariedade en ámbitos de investigación innovadores e de limitada capacidade científica en Galicia.
ii. Incentivar a articulación de grupos de investigación no marco do SUG, promovendo, así mesmo, a relación entre grupos con diferentes graos de consolidación, de xeito que se favoreza o crecemento complementario.
iii. Favorecer a interdisplinariedade e a articulación de ciclos científico-tecnolóxicos optimizando a competitividade na xeración de resultados e a capacidade de transferencia de tecnoloxía.
iv. Promover a concorrencia de recursos e capacidades do SUG en obxectivos e ámbitos científico-tecnolóxicos de especial relevancia para os sectores produtivos de Galicia.
As condicións detállanse no anexo II.
c) Grupos emerxentes promovidos por investigadores mozos: axudas a investigadores mozos para a constitución e desenvolvemento dun grupo de investigación, sempre que constaten contribucións científico-técnicas relevantes e con liñas de traballo diferenciadas e innovadoras no Sistema Universitario de Galicia. As condicións detállanse no anexo III.
Artigo 2º.-Beneficiarios.
Poderán ser beneficiarios das modalidades da axuda a) e b) indicadas no artigo anterior os grupos de investigación das universidades do Sistema Universitario de Galicia, recoñecidos como tales pola súa universidade de orixe, sempre que cumpran os requisitos establecidos nos anexos I e II respectivamente.
Poderán ser beneficiarios da modalidade de axuda c) indicada no artigo anterior os investigadores mozos que actualmente se integran en grupos de investigación do Sistema Universitario de Galicia e que cumpran os requisitos establecidos no anexo III.
Para os efectos desta convoatoria, enténdese por Investigador PDI o persoal docente investigador do Sistema Universitario de Galicia con categoría de doutor, asumíndose nesta cualificación o persoal contratado doutor vinculado por programas competitivos de dotación de persoal, en particular os procedentes dos Programas Ramón y Cajal, Parga Pondal ou Juan de La Cierva, sempre que formen parte do grupo de investigación no rexistro da universidade correspondente.
Artigo 3º.-Conceptos subvencionables.
Nas tres modalidades, os importes irán destinados a financiar os seguintes conceptos:
1. Custo de persoal investigador ou auxiliar que contrate o grupo. Na modalidade de Redes de Investigación se requirirá a designación de persoal adicado de xeito específico as funcións de xestión da rede e, en particular, ao apoio na elaboración do seu plan de funcionamento.
2. Pequeno equipamento e funxible, e custos de mantemento derivados de materiais, subministración, instrumental, etc.
3. Material bibliográfico e asociación a sociedades científicas.
4. Formación dos membros do grupo.
5. Viaxes.
6. Investigadores visitantes.
7. Organización de actividades de difusión.
8. Asesoramento externo para establecer o plan estratéxico do grupo ou da rede.
9. Actividades para xerar rede, non só entre os promotores, senón tamén con terceiros: por exemplo, actividades de formación conxuntas, estadías de intercambio do persoal, investigadores visitantes, actividades de difusión conxuntas, deseño e posta en marcha de ferramentas para compartir coñecemento, tarefas de comunicación, etc.
10. Calquera outro custo necesario para o desenvolvemento do grupo ou rede cara aos obxectivos establecidos.
Artigo 4º.-Formalización e presentación de solicitudes.
O modelo oficial de solicitude, que se achega como anexo á presente orde, estará ao dispor dos interesados nas dependencias da Consellería de Educación e Ordenación Universitaria e na internet no enderezo
http://www.edu.xunta.es
As solicitudes serán presentadas polo coordinador (ou equivalente) do grupo de investigación que solicite a axuda, no rexistro xeral da Consellería de Educación e Ordenación Universitaria ou por calquera das formas previstas no artigo 38.4º da Lei 30/1992. No caso da modalidade de redes, o solicitante será o coordinador do grupo de investigación que asuma as tarefas de xestión da rede.
As solicitudes deberán ir acompañadas da seguinte documentación:
a) Fotocopia do documento nacional de identidade do solicitante ou do documento equivalente no caso de ser nacional doutro país membro da Unión Europea ou da tarxeta de residente, no caso de nacionais doutros países.
b) Documentos que, se é o caso, acrediten o cumprimento dos requisitos establecidos na presente convocatoria. Deberán achegar referencia do recoñecemento como grupo por parte da súa universidade de orixe, indicando o código e denominación de grupo ou achegando a ficha normalizada de grupo.
c) Memoria descritiva da estratexia de investigación, estruturación e consolidación que vai seguir o grupo ou rede, e que xustifica a necesidade desta axuda. Nesta memoria deberán cuantificarse os obxectivos desta estratexia, tendo en conta os criterios establecidos no anexo correspondente á axuda solicitada.
d) Declaración das axudas solicitadas ou concedidas para o mesmo fin de todas as administracións públicas ou polos seus organismos ou sociedades, consonte o documento que se inclúe no modelo de solicitude.
e) Currículo normalizado. De non ser presentado tomarase en consideración o correspondente dispoñible no Rexistro de Investigadores de Galicia (RIGA).
f) Declaración responsable de non estar incurso en ningunha das prohibicións para a obtención de subvencións pevistas no artigo 13 da Lei 38/2003, do 17 de novembro, xeral de subvencións.
g) Certificación de estar ao corrente no cumprimento das obrigas estatais, coa comunidade autónoma e a Seguridade Social, salvo que o centro estea eximido desta obriga en aplicación do establecido no artigo 41.Un da Lei 7/2005, do 29 de decembro, de orzamentos xerais da comunidade autónoma para o ano 2006.
Segundo o artigo 43 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a presentación de solicitude de concesión de axudas e subvencións polo interesado comportará a autorización ao órgano xestor para solicitar as certificacións que deba emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia.
O prazo de presentación de solicitudes será de 31 días naturais contados a partir do día seguinte ao de publicación desta orde no DOG.
Artigo 5º.-Tramitación.
A instrución do procedemento de concesión destas axudas correspóndelle á Dirección Xeral de Promoción Científica e Tecnolóxica do SUG.
Se a documentación achegada estivera incompleta, por parte da dirección xeral requirirase o solicitante para que no prazo de dez días complete a documentación ou emende as deficiencias con advertencia de que de non facelo considerarase desistido da súa solicitude procedéndose conforme o disposto no artigo 71 da Lei 30/1992, modificada pola Lei 4/1999.
Non axustarse aos termos da convocatoria, o incumprimento dos requisitos nela establecidos, a ocultación de datos, a súa alteración ou calquera manipulación da información solicitada será causa de desestimación da solicitude presentada con independencia de que poidan acordarse outro tipo de actuacións.
Artigo 6º.-Avaliación e selección.
A valoración das solicitudes presentadas referirase á produción e calidade científica dos grupos e candidatos, así como á súa actividade investigadora e á idoneidade da programación proposta de acordo cos obxectivos de cada unha das modalidades da convocatoria, efectuándose a avaliación correspondente mediante a creación de paneis avaliadores para cada ámbito da convocatoria. Estos paneis estarán formados por expertos de fóra do Sistema Universitario de Galicia designados polo director xeral de Promoción Científica e Tecnolóxica do SUG.
A valoración farase chegar á comisión de selección, que elaborará a proposta de resolución de acordo coas bases da convocatoria, as avaliacións correspondentes, a dispoñibilidade de recursos e os obxectivos de ordenación, consolidación e articulación que suscita esta actuación.
A comisión de selección estará constituída por sete membros:
-O director xeral de Promoción Científica e Tecnolóxica do SUG da Consellería de Educación e Ordenación Universitaria ou persoa na que delegue, que actuará como presidente da comisión.
-O director xeral de Investigación, Desenvolvemento e Innovación da Consellería de Innovación e Industria, ou persoa na que delegue.
-Serán vogais tres representantes do SUG (un por cada universidade), un funcionario da Dirección Xeral de Promoción Científica e Tecnolóxica do SUG (que actuará como secretario), e o presidente dos paneis de expertos de avaliación.
Os criterios de avaliación establécense atendendo a:
a) Produción científica:
-Nivel de excelencia da produción científica e a produtividade de acordo coa dimensión da rede ou grupo de investigación avaliado.
-Capacidade de formación de investigadores, a partir da consideración do número de bolseiros e contratados predoutorais e posdoutorais, teses dirixidas e posgraos ou doutorados impulsados ou vencellados ás liñas de investigación da rede ou grupo de investigación avaliado.
-Existencia e utilidade dos resultados de investigación medidos a partir da solicitude de patentes e outros resultados obtidos polos candidatos.
b) Actividade de I+D: financiamento e transferencia:
-Obtención de financiamento a través de convocatorias competitivas, estatais, europeas ou doutra procedencia por proxectos de investigación, atendendo especialmente ao liderado dos proxectos.
-As accións de transferencia de coñecemento mediante contratos ou convenios de investigación ou de transferencia de tecnoloxía con administraciones públicas ou empresas.
c) Organización:
-Composición, estrutura, interdisciplinariedade e coherencia do grupo ou da rede e da súa actividade, valorándose especialmente o equilibrio de xénero na mesma. Na modalidade de redes prestarase atención á capacidade de integración de grupos con diferente nivel de consolidación e experiencia investigadora, amosando na práctica a cultura de cooperación e complementariedade que require a articulación do SUG.
d) Memoria de actividades proposta:
-Valorarase a calidade e viabilidade da proposta de desenvolvemento do grupo ou rede que os candidatos presenten coa solicitude, e de acordo aos obxectivos da convocatoria.
-Valorarase así mesmo a divulgación e promoción científica dos resultados: programa ou accions de comunicación, promoción, difusión ou didáctica da actividade de investigación.
Artigo 7º.-Trámite de audiencia.
De conformidade co previsto no artigo 84 da Lei 30/1992, e co obxecto de realizar o trámite de audiencia e inmediatamente antes de elaborar a correspondente proposta de resolución definitiva, a Dirección Xeral de Promoción Científica e Tecnolóxica do SUG publicará na súa páxina web a relación de axudas propostas así como as solicitudes denegadas, concedendo a todos os solicitantes un prazo de dez días hábiles desde a data de publicación para que poidan formular as alegacións que coiden oportunas.
Examinadas, se é o caso, as alegacións presentadas polos interesados, a comisión de selección formulará a proposta de resolución definitiva que incluirá a relación de candidatos seleccionados e a lista de reserva.
Artigo 8º.-Resolución.
A competencia para resolver estas axudas correspóndelle á conselleira de Educación e Ordenación Universitaria sen prexuízo da súa posible delegación noutros órganos da consellería. A comisión de selección elevará a proposta de resolución á conselleira de Educación e Ordenación Universitaria. Esta resolución publicarase no Diario Oficial de Galicia.
No texto da resolución individual aparecerán os obxectivos de consolidación e estruturación do grupo ou rede obxecto da axuda, segundo o establecido nos respectivos anexos.
Todas as solicitudes serán resoltas no prazo máximo de 6 meses, contados desde a publicación da convocatoria de presentación das solicitudes.
A non resolución en prazo faculta os interesados para entenderen desestimadas as súas solicitudes, de conformidade co previsto no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
A resolución expresa ou presunta que poña fin á vía administrativa poderá ser impugnada polos interesados mediante recurso potestativo de reposición ante o conselleiro de Educación e Ordenación Universitaria no prazo dun mes a partir do día seguinte ao da publicación da resolución no DOG, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia, de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999.
Artigo 9º.-Libramento da subvención.
A subvención será librada a través da universidade á que pertenza o solicitante, conforme o plan de
necesidades do proxecto subvencionado e de acordo coa normativa vixente.
Para poder proceder ao libramento dos fondos será preciso que a universidade correspondente expida, na data límite do 31 de outubro do exercicio correspondente á anualidade de que se trate, a certificación expresiva da realización do gasto acompañada dunha memoria explicativa do logro dos obxectivos de consolidación e estruturación do grupo ou rede.
Para efectuar o último pagamento, o beneficiario presentará unha declaración complementaria do conxunto das axudas solicitadas, tanto aprobadas ou concedidas como as pendentes de resolución, para o mesmo proxecto das distintas administracións públicas competentes ou dos seus organismos, entes o sociedades.
Poderán realizarse pagamentos parciais á conta da liquidación final nas condicións establecidas na normativa vixente.
Nos proxectos plurianuais enténdese que os investimentos e pagamentos que se efectúen desde a data límite de xustificación da anualidade corrente ata final de ano corresponden á anualidade seguinte e, polo tanto, poderán presentarse como xustificante para o cobro desta anualidade.
Artigo 10º.-Modificación da resolución de concesión de axudas.
Toda alteración das condicións tidas en conta para a concesión da subvención poderá dar lugar á modificación da resolución de concesión da axuda, tal como se especifica no artigo 12 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e en todo caso, pola obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais.
As axudas concedidas serán compatibles con outras axudas ou subvencións, de acordo co establecido na normativa aplicable. Esta compatibilidade estará condicionada a que o importe das axudas concedidas, illadamente ou en concordancia con outras, non supere o custo da actividade subvencionada. Non obstante, as axudas previstas nesta orde serán incompatibles con calquera outra das que poida conceder esta consellería para a mesma actividade.
As axudas correspondentes a esta convocatoria serán compatibles coas axudas do Plan Galego de Investigación, Desenvolvemento e Innovación Tecnolóxica, coa excepción da modalidade a) Grupos de referencia competitiva que serán incompatibles coas axudas e incentivos para participación noutros programas cando a solicitude desta última corresponda a proxectos concedidos en convocatorias nacionais.
Cando a entidade beneficiaria reciba outros fondos cos mesmos obxectivos que os establecidos nesta convocatoria, deberá de poñelo en coñecemento da Dirección Xeral de Promoción Científica Tecnolóxica do SUG.
Artigo 11º.-Reintegro da axuda.
Os beneficiarios das axudas concedidas ao abeiro da presente orde deberán proceder ao reintegro total ou parcial da subvención ou axuda pública percibida e dos xuros de demora devengados, desde o momento do seu pagamento ata a data na que se acorde a procedencia do reintegro nos supostos previstos no punto 10 do artigo 78 do texto refundido da Lei de réxime orzamentario de Galicia.
Artigo 12º.-Renuncia das axudas.
No caso de que o beneficiario renunciase ás axudas unha vez percibidas, procederase consonte o establecido no artigo anterior.
Artigo 13º.-Seguimento dos proxectos.
A Dirección Xeral de Promoción Científica e Tecnolóxica do SUG poderá utilizar os procedementos que considere precisos para coñecer o desenvolvemento da acción financiada e o investimento das cantidades achegadas. Poderanse solicitar informes parciais que acrediten a execución do proxecto en curso e dean conta dos resultados obtidos ata ese momento.
As bases que rexen a concesión das axudas e todos cantos actos administrativos se deriven da súa aplicación poderán ser impugnados polos interesados nos casos e na forma establecidos na Lei 30/1992, de 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de marzo.
Artigo 14º.-Dotación orzamentaria.
As axudas imputaranse ás aplicacións orzamentarias que se indican no seguinte cadro, nas que existe crédito axeitado e suficiente no orzamento da comunidade autónoma para 2006, aínda que todos eles poderán incrementarse en función das peticións presentadas e de acordo coas dispoñibilidades de créditos:
Aplicación
Crédito (en euros)
orzamentaria
2006
2007
2008
2009
09.05.322C.740.2
3.750.000
3.750.000
3.000.000
1.700.000
Disposicións derradeiras
Primeira.-A presente orde sométese ao réxime de axudas públicas establecido na Lei 38/2003, do 17 de novembro, xeral de subvencións. Aplicarase o Decreto 287/2000, do 21 de novembro, no que non se opoña.
Segunda.-A convocatoria e cantos actos administrativos deriven dela poderán ser impugnados polos interesados mediante recurso potestativo de reposición ante o conselleiro de Educación e Ordenación Universitaria no prazo dun mes a partir do día seguinte ao da publicación da resolución no DOG, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia, de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999.
Terceira.-A presente orde entrará en vigor o día seguinte ao da súa publicación no Diario Oficial de Galicia.
Santiago de Compostela, 6 de xuño de 2006.
Laura Sánchez Piñón
Conselleira de Educación e Ordenación Universitaria
ANEXO I
Grupos de referencia competitiva pola súa actividade de investigación
1. Obxecto da axuda.
Axudas para a consolidación de grupos de investigación do SUG que pola súa produción científica e a súa actividade de I+D constitúan unha referencia no Sistema Ciencia-Tecnoloxía de Galicia.
2. Requisitos.
Ser un grupo de investigación do SUG recoñecido pola universidade de orixe que cumpra os criterios seguintes:
Criterios
En canto á organización da unidade.
1. Número de investigadores PDI.
Polo menos 5.
2. Estabilidade e proxección do grupo.
Acreditar o carácter estable do grupo como consecuencia da súa produción científica conxunta e continuada, un financiamento competitivo e diversificado acorde coa dimensión do grupo, así como capacidade para formar e contratar mozos investigadores.
Produción científica no período 2003-2006 (polo menos 2 dos seguintes criterios)
3. Sexenios recoñecidos.
4 sexenios.
4. Produtividade media anual (en publicacións de ámbito internacional).
Polo menos 2 publicacións asinadas por membros do grupo.
5. Teses dirixidas e lidas.
Polo menos 2 teses.
6. Nº de patentes rexistradas.
Polo menos 2 patentes.
7. Nº de acordos de explotación ou empresas (EBTs) xerados a partir de resultados obtidos polo grupo.
Polo menos 1 acordo ou 1 EBT.
Actividade de I+D no período 2002-2006 (polo menos 1 dos seguintes criterios)
8. Nº de proxectos competitivos, nacionais e internacionais activos no período.
Polo menos 3 proxectos.
9. Ingresos medios anuais por actividades de I+D.
Superior a 250.000 A.
Entenderase por período 2002/3-2006 o tempo transcorrido desde o 1 de xaneiro de 2002/3 ata a data de peche da recepción de solicitudes da presente convocatoria.
3. Contía e duración.
As axudas serán de aplicación por un período de dúas anualidades prorrogables a outras dúas, mediante o pagamento anual dunha contía fixa máis outra variable asociada á evolución na xeración de recursos por parte do grupo como un indicador xenérico da súa competencia e capacidade de consolidación. En consecuencia, a axuda constará de dous módulos.
1. Módulo fixo: por importe de 50.000 euros anuais.
2. Módulo variable, acumulable ao anterior, en función dos ingresos anuais medios do grupo nos tres exercicios anteriores á concesión (2003-2005), segundo os seguintes tramos:
-Ingresos medios de 200.000 a 300.000 A: 20.000 A anuais.
-Ingresos medios de 300.000 a 400.000 A: 35.000 A anuais.
-Ingresos medios superiores a 400.000 A: 55.000 A anuais.
No momento da concesión da prórroga, o módulo variable recalcularase tendo en conta os ingresos obtidos nos tres exercicios anteriores.
4. Criterios de avaliación.
Para esta modalidade de axuda, os criterios de avaliación previstos no artigo 6º da presente orde serán ponderados de acordo a:
Criterio% da nota total
Produción científica35%
Actividade de I+D: financiamento
e transferencia35%
Organización do grupo10%
Memoria de actividades proposta20%
Para efectos de materializar os obxectivos xerais que establece o programa, así como establecer as pautas de avaliación na concesión da prórroga prevista, o grupo deberá propor na memoria de actividades uns obxectivos de consolidación e estruturación que, en función das súas fortalezas e debilidades actuais, deberá considerar aspectos de:
-Fortalecemento e desenvolvemento da estrutura organizativa.
-Desenvolvemento da capacidade de externalización e proxección internacional.
-Competencia en canto á participación en convocatorias competitivas e diversificación das fontes de financiamento.
-Xestión eficiente dos resultados de investigación e da interacción co tecido socioeconómico, os ditos obxectivos aparecerán recollidos na resolución de concesión, na que se poderán modificar os propostos polo grupo.
ANEXO II
Redes de investigación
1. Obxecto da axuda.
Axudas a grupos de investigación do SUG para a posta en marcha e funcionamento de redes promovidas por eles, que amosen na súa proposta o valor suplementario da relación conxunta na consecución dos seguintes obxectivos:
a) Promover o desenvolvemento de masa crítica e a complementariedade en ámbitos de investigación innovadores e de limitada capacidade científica en Galicia.
b) Incentivar a articulación de grupos de investigación no marco do SUG, promovendo, así mesmo, a relación entre grupos con diferentes graos de consolidación, de xeito que se favoreza o crecemento complementario.
c) Favorecer a interdisplinariedade e a articulación de ciclos e procesos científico-tecnolóxicos optimizando a competitividade na xeración de resultados e a capacidade de transferencia de tecnoloxía.
d) Promover a concorrencia de recursos e capacidades do SUG en obxectivos e ámbitos científico-tecnolóxicos de especial relevancia para os sectores produtivos de Galicia.
2. Requisitos.
O solicitante ha de ser un grupo de investigación do SUG (denominado coordinador) que, coa adhesión de polo menos outros catro, promova unha rede. Respecto deses grupos que formarán a rede terase en conta:
a) Experiencia previa de colaboración acreditable atendendo a criterios como:
-Ter participado en proxectos de investigación conxuntos financiados por convocatorias competitivas nacionais ou internacionais.
-Ter publicado conxuntamente en publicacións de ámbito internacional.
-Ser co-titulares dunha patente.
-Ter programas de doutoramento compartidos.
b) Competencia científica no ambito da rede proposta.
c) Contribución á articulación do SUG, valorable a partir da capacidade de integración de grupos consolidados e emerxentes, da organización interuniversitaria e da capacidade de colaboración con outros axentes do Sistema de Ciencia-Tecnoloxía de Galicia.
d) Calidade e pertinencia no marco do Sistema de Innovación de Galicia dos obxectivos da rede proposta.
Tanto a experiencia de colaboración previa como a competencia científica enténdense avaliables no marco da rede, e non para a totalidade dos seus futuros membros.
3. Contía e duración.
A axuda consistirá nunha contía fixa por rede de 60.000 A anuais, que será aboada ao grupo que asuma a coordinación da rede.
As axudas serán de aplicación por un período de dous anos, prorrogables por outro, mediante o pagamento dunha contía fixa anual ao grupo que coordine a rede.
Para efectos de materializar os obxectivos xerais que establece o programa, así como establecer as pautas de avaliación na concesión da prórroga prevista, os grupos que forman a rede deberán cumprir os seguintes obxectivos:
a) Deseñar no primeiro ano un plan de funcionamento da rede que inclúa protocolos de actuación, estratexias de extensión e consolidación da rede, obxectivos de xeración de resultados e iniciativas para converxer coas prioridades do Plan Galego de Investigación, Desenvolvemento e Innovación Tecnolóxica.
b) No segundo ano, os grupos integrantes da rede, polo menos nunha proporción significativa, deberán ter participado en convocatorias competitivas a través de proxectos nos que se materialice de xeito que faga fe a colaboración e os obxectivos científicos establecidos para a rede.
4. Criterios de avaliación.
Para esta modalidade de axuda, os criterios de avaliación previstos no artigo 6º da presente orde serán ponderados de acordo a:
Criterio% da nota total
Produción científica20%
Actividade de I+D: financiamento
e transferencia20%
Organización da rede30%
Memoria de actividades proposta30%
ANEXO III
Grupos emerxentes promovidos
por Investigadores Mozos
1. Obxecto da axuda.
Axudas a investigadores mozos para a constitución e desenvolvemento dun grupo de investigación, sempre que constaten contribucións científico-técnicas relevantes e con liñas de traballo diferenciadas e innovadoras no Sistema Universitario de Galicia.
2. Requisitos.
Ser un investigador mozo que dirixe un grupo de investigación, tendo en conta os seguintes criterios:
a) Que o investigador principal non teña feitos os 40 anos no exercicio da publicación desta convocatoria.
b) Que o investigador principal teña vinculación estable coa universidade ou vinculación temporal de duración non inferior á de vixencia desta axuda e derivada dunha convocatoria de contratación competitiva (por exemplo, Programa Ramón y Cajal, Programa Parga Pondal ou Programa Marie Curie).
c) Que o investigador mozo constate contribucións científico-técnicas relevantes e con liñas de traballo diferenciadas e innovadoras no Sistema Universitario de Galicia. De acordo coa anterior, a constitución do novo grupo non debe supoñer unha fractura de grupos previos nin duplicar liñas de traballo vixentes no SUG, con obxectivos e técnicas similares.
d) Que o investigador mozo conte cunha experiencia investigadora acreditable superior a 12 meses en centros de fóra da Comunidade Autónoma galega. De acordo coa anterior, priorizaranse as iniciativas promovidas por investigadores adscritos ao programa Ramón y Cajal ou Parga Pondal, ou aqueles recentemente incorporados ao SUG mediante vía competitiva.
3. Contía e duración.
As axudas serán de aplicación por un período de dous anos, prorrogables por outro, mediante o pagamento dunha contía fixa anual establecida en 30.000 A por grupo.
4. Criterios de avaliación.
Para esta modalidade de axuda, os criterios de avaliación previstos no artigo 6º da presente orde serán ponderados de acordo a:
Criterio% da nota total
Produción científica50%
Actividade de I+D: financiamento
e transferencia20%
Organización do grupo-
Memoria de actividades proposta30%
Para efectos de materializar os obxectivos xerais que establece o programa, así como establecer as pautas de avaliación na concesión da prórroga prevista, o grupo deberá establecer na memoria de actividades uns obxectivos de consolidación e estruturación relacionados cos criterios de avaliación descritos no artigo 6º da presente orde. Os obxectivos de cada grupo deberán establecerse tendo en conta:
-O fortalecemento e desenvolvemento da estrutura organizativa.
-O desenvolvemento da capacidade de relación e integración no Sistema de I+D, así como de externalización e proxección internacional.
-A competencia en canto á participación en convocatorias competitivas e diversificación das fontes de financiamento.
-A xestión eficiente dos resultados de investigación e da interacción co tecido socioeconómico.
Os ditos obxectivos aparecerán recollidos na resolución de concesión, na que se poderán modificar os propostos polo grupo.